- II Samuel
- <
- 5
- >

5
Hay Nun'alian David ad Israel ya ad Judah
(I Chron. 11:1-3)
1 At waday immuy hinan numbino'ob'on an himpampun an holag Israel ay David hi ad Hebron, ya inaliday, “Da'miy tutulangmu! 2 Ti hidin amatagun Saul an ali tu'u ya he"ay gun nangipangpanguluh nan tindalu tu'un holag Israel an immuy ni'gubat. Ya intulag Apo Dios ay he"an inalinay, He"ay mumbalin hi alin mangipangpanguluh nan tatagu' an holag Israel.”
3 At hiyanan hiyay dimmalat hi immayan an amin nan a'ap'apun nan holag Israel hi ad Hebron ta ni'tulagdan David an hi Apo Dios di ihtiguda, ya hiniitanday ulunah lana ta mangipa'innilan hiyay pento'dah alida.*Na'at hidin 1003 B.C.
4 Ya un tulumpuluy tawon David eden namto'andah alida. Ya nun'ali hiyah napat di tawon.†Hay nun'alianad Judah ya ad Israel ya hidin 1010-970 B.C. 5 Ya hidin ni'hituwanad Hebron hi nun'alianah nan holag Judah ya pituy tawon ya han onom di bulan,‡Unu hidin 1010-1003 B.C. ya hidin nunhituwanad Jerusalem ya tulumpulu ta tuluy tawon di nun'alianah an amin hinan holag Israel.§Unu hidin 1003-970 B.C.
Hay Nangabakan David ad Jerusalem
(I Chron. 3:5-9; 11:4-9; 14:1-7)
6 Mu hidin agguy ni' numbabluyan David hi ad Jerusalem ya initnudnay titindaluna ta immuyda ginubat nan holag Jebus an numpunhitud Jerusalem. Mu hay ninomnom nan holag Jebus ya mid olog da David an mangabak ay dida, at inalidan David di, “Mid ologyun mangabak ay da'mi! Ti ta"on un ammuna nan nabulaw ya nan napilay ya abalinandan mangipalayaw ay da'yu!” 7 Mu inabak damdama da David ad Zion*Nan Zion ya ohan ngadan di ad Jerusalem. an nihamad di allupna, at ngadnandah Babluy David.
8 Mu hidin agguy ni' immayan da David hidi ya inalinah din titindalunay, “Hay aton tu'un umuy mangubat hinan holag Jebus an buhul tu'u ya mahapul an e'wa tu'uh nan inyammadan owon di danum ta pumpatoy tu'u nan alyondan nun'abulaw ya nan nun'apilay an buhul'u!” At hiyah ne nalpuwan nan hapit an alyonday, “Nan paddungnay nabulaw ya napilay ya adida ahan mabalin an humgop hinan palasyun David.”
9 At ni'hitu da David enen babluy an nihamad di allupna an nginadnandah Babluy David.†Mid mapto' ya heden timpu di nangiyayanah din ulun Goliath hi ad Jerusalem (I Sam. 17:54). Ya impihamadnan impata'pel nan allup nan nunlene'woh enen babluy ta way punhituwan di udum. 10 Ya gun na'udman di abalinan David an numpapto' ti hi Apo Dios an nidugah di abalinanay gun bimmadang ay hiya.
11 At hi Hiram an alid Tyre ya nunhonag hi udum an tataguna ta immuyda binadangan hi David an nan mun'ad'ad hi abung, ya nan nanginnilan muntapeng, ya nan udum. Ya impiyuyna goh nan ayiw an cedar ta inyammaday palasyun David 12 ta hiyay nanginnilaan David an immannung an inyabulut Apo Dios an hiyay alin nan holag Israel. Ya hi Apo Dios goh di bimmadang ta nihamad di pumpapto'nah nan i'ibbanan holag Israel.
13 At hidin nakak hi David ad Hebron ya immuy nunhitud Jerusalem, ya den'olnay inahawana,‡Bahaom nan tulun footnotes di Sng. 6:8 ta innilaom di aat nan a'ahawana. at hiyanan do'ol di imbabaluynan linala'i ya binabai. 14 Ya hiyatuy ngadan nan imbabaluynan linala'in nitungaw hi ad Jerusalem: hi Shammua, ya hi Shobab, ya hi Nathan,§Hiyay ommod Mary an hi inan Jesus (Lk. 3:31). ya hi Solomon,*Hiyay ommod Joseph an paddungnay hi aman Jesus (Mat. 1:7). 15 ya hi Ibhar, ya hi Elishua, ya hi Nepheg, ya hi Japhia, 16 ya hi Elishama, ya da Eliada ay Eliphelet.
Hay Nangabakan David hinan iPhilistia
(I Chron. 14:8-17)
17 Unat goh dengngol nan iPhilistia an hi David di nahiitan hi lanah alin nan holag Israel at nunti'idda ta umuyda anapon hi David. Mu dengngol David henen atonda, at immuy nipo"oy hinan liyang hinan daplah. 18 Ya unat goh nidatongda din tindalun di iPhilistia ya nungkampudah nan Nundotal an Rephaim. 19 Ya ni'hapit hi David ay Apo Dios an inalinay, “Umuymi mah gubaton nan iPhilistia? Ya olom ni' ya pangabakon da'mi?”
Ya tembal Apo Dios an inalinay, “Umuy ayu ta gubatonyu dida, at pangabako' da'yu.”
20 At immuy da David ta ginubatda nan iPhilistia, at inabakda dida. Ya heden babluy an nangabakan da David ay dida ya inalin David hidin nalpahan nan gubat di, “Hi Apo Dios ya umat hinan niguwang an danum an ma'abbi'ah an nundalapuhna nan buhul'u.” At hiyay dumalat hi nangadnan nen babluy hi Ba'al Perazim.†Hay pohdonan ibaga ya niguwang an danum. 21 Ya nuntaynan din iPhilistia nan bululda, at nun'alan da David, ya nunggohobda.
22 Ya agguy nabayag ya numbangngad goh nan iPhilistia ta nungkampuda goh hinan Nundotal an Rephaim. 23 At ni'hapit goh hi David ay Apo Dios ta ibaganay atona. Ya inalin Apo Dios ay hiyay, “Bo'on hi appit hituy pangubatanyun dida. Mu ilikawyuy pange'wanyu ta umuy ayuh pangngelna ta hidih nan wadan di ayiw an balsam di pangubatanyun dida. 24 Ya wa ay ta donglonyu nan umat hi demog‡Hiyah ne demog nin di a'anghel Apo Dios. hinan bagtun nan ayiw an balsam ya nunnaudonyun umuy mangubat ay dida. Ti hiyah ne pangimmatunanyun nahhuna' an Dios an mangubat hinan iPhilistia ta way atonyun mangabak ay dida.”
25 At inunud David an amin din inalin Apo Dios hi atonda, at immannung an inabakda din buhuldan iPhilistia ti numpudugda dida an nete"ad Gibeon ta engganad Gezer.

- II Samuel
- <
- 5
- >

*5:3 Na'at hidin 1003 B.C.

†5:4 Hay nun'alianad Judah ya ad Israel ya hidin 1010-970 B.C.

‡5:5 Unu hidin 1010-1003 B.C.

§5:5 Unu hidin 1003-970 B.C.

*5:7 Nan Zion ya ohan ngadan di ad Jerusalem.

†5:9 Mid mapto' ya heden timpu di nangiyayanah din ulun Goliath hi ad Jerusalem (I Sam. 17:54).

‡5:13 Bahaom nan tulun footnotes di Sng. 6:8 ta innilaom di aat nan a'ahawana.

§5:14 Hiyay ommod Mary an hi inan Jesus (Lk. 3:31).

*5:14 Hiyay ommod Joseph an paddungnay hi aman Jesus (Mat. 1:7).

†5:20 Hay pohdonan ibaga ya niguwang an danum.

‡5:24 Hiyah ne demog nin di a'anghel Apo Dios.

© 2018 WBT